ORDE do 30 de abril de 2007 pola que se convoca un curso de formación para empregados/as públicos/as da Xunta de Galicia.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 11/05/2007

A Vicepresidencia da Igualdade e do Benestar é o departamento da Xunta de Galicia que asume as competencias en materia de igualdade e benestar social, en virtude do Decreto 517/2005, do 6 de outubro, polo que se establece a súa estrutura orgánica.
A formación do persoal que desenvolve ou está en condicións de desenvolver funcións de mando ou directivas nos centros de traballo da área da igualdade e do benestar é fundamental para acadar os obxectivos de eficacia e eficiencia desexables. Neste senso, a Vicepresidencia asinou o 27 de abril de 2007 un convenio coa EGAP para a realización dun curso de habilidades directivas na área da igualdade e do benestar.
Na súa virtude, e no uso das atribucións que teño concedidas,
DISPOÑO:
Artigo 1º.-Obxecto.
Aprobar as bases e proceder á convocatoria do curso de habilidades directivas na área da igualdade e do benestar.
Artigo 2º.-Obxectivos do curso.
Formar os/as empregados/as públicos/as con responsabilidades directivas, de xestión e/ou mandos intermedios, nas técnicas e habilidades directivas necesarias para afrontar o liderado de equipos de traballo, xestión de organizacións e mellora da calidade, en unidades administrativas ou centros relacionados coas áreas da igualdade e do benestar.
Artigo 3º.-Persoal ao que vai dirixido.
Empregados/as públicos/as da Administración da Xunta de Galicia con funcións de mando intermedio ou directivas.
Artigo 4º.-Criterios de selección.
A selección dos aspirantes efectuaraa unha comisión designada para este efecto e constará de dúas fases:
1ª fase: valoración de méritos.
A puntuación máxima desta fase será de 7 puntos e aplicarase o seguinte baremo:
a) Por cada ano de experiencia en postos de responsabilidade directiva en centros da igualdade e do benestar ou en unidades administrativas desas áreas con nivel de xefatura de servizo ou superior: 0,50 puntos por ano ata un máximo de 2,50 puntos.
As fraccións de ano traballado nun posto poderanse acumular ao tempo traballado noutro. A experiencia será certificada polo responsable do departamento de persoal do que dependa o solicitante.
b) Pola posesión de cursos específicos para directivos impartidos por entes públicos ou privados con homologación pública.
-Por cursos de 50 a 150 horas: 0,25 puntos/curso.
-Por cursos de máis de 150 horas: 0,50 puntos/curso.
A puntuación máxima desta epígrafe será de 2,50 puntos.
Os cursos deberán ter relación con algunha das materias relacionadas co contido do curso obxecto desta convocatoria.
c) Por publicacións de monografías ou artigos sobre temas relacionados coa Administración pública: máximo de 1 punto.
-Cada monografía: 0,50 puntos.
-Cada artigo: 0,25 puntos.
Só se valorarán as monografías ou artigos aparecidos en publicacións con ISBN ou ISSN que estean debidamente acreditados.
d) Por coñecementos do idioma galego ou idiomas comunitarios: máximo de 1 punto.
-Acreditación de nivel superior ao diploma de perfeccionamento de galego: 0,50 puntos.
-Acreditación de nivel medio dunha lingua da Unión Europea: 0,50 puntos.
A comisión de selección, unha vez concluída a fase de baremación, exporá os resultados provisorios na páxina web da Vicepresidencia da Igualdade e do Benestar e nos taboleiros de anuncios dos seus servizos centrais e delegacións. Durante tres días hábiles os aspirantes poderán formular alegacións. A continuación elaborarase a relación definitiva.
A comisión determinará a puntuación mínima para acceder á segunda fase.
2ª fase: entrevista.
A puntuación máxima é de 3 puntos. A comisión avaliará as condicións intelectuais, profesionais, persoais, a capacidade de liderado e a motivación dos aspirantes.
Unha vez rematada a segunda fase, elaborarase a relación definitiva de aspirantes seleccionados para participar no curso. Esta relación exporase na páxina web da Vicepresidencia da Igualdade e do Benestar e nos taboleiros de anuncios dos seus servizos centrais e das súas delegacións.
Artigo 5º.-Desenvolvemento.
-Duración: 48 horas.
-Lugar: Facultade Ciencias Políticas e Socioloxía, Santiago de Compostela.
-Datas:
Días	 Luns	 Martes	 Mércores	 Xoves
Xuño	 11	 12	 13	 14
18	 19	 20	 21
25	 26	 27	 28
-Horario: das7.00 ás 21.00 horas.
-Prazas: 30
Artigo 6º.-Contido.
-Módulo A. Políticas públicas de xestión: 10 horas.
-Módulo B. Xestión pública na área dos servizos sociais: 10 horas.
-Módulo C. Xestión pública e negociación: 10 horas.
-Módulo D. Marketing na área dos servizos sociais.
-Módulo E. Calidade nas organizacións públicas da área de servizos sociais: 10 horas.
Artigo 7º.-Solicitudes.
As solicitudes dirixiranse á Secretaría Xeral e de Relacións Institucionais da Vicepresidencia da Igualdade e do Benestar do xeito establecido no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo de presentación será de dez días naturais contados a partir do seguinte ao da publicación desta convocatoria no Diario Oficial de Galicia.
Xunto coa solicitude presentaranse os documentos cotexados que acrediten o cumprimento de requisitos e os méritos alegados. Así mesmo, presentarase unha memoria explicativa sobre o seu interese en realizar o curso (formato DIN A 4, a dobre espazo, unha cara e máximo de catro follas).
Artigo 8º.-Certificación de asistencia.
1. Outorgaráselle o correspondente certificado de asistencia ao alumnado que participe con regularidade e dedicación no desenvolvemento do curso. Para os efectos de avaliar os coñecementos adquiridos polos alumnos, a Vicepresidencia da Igualdade e do Benestar poderá fixar a realización das probas ou controis que considere oportunos ou requirir a presentación dun traballo final.
2. É obrigatoria a asistencia e puntualidade a todas as cesións dos cursos. Toda ausencia deberá ser xustificada debidamente. A falta de asistencia, aínda que sexa xustificada, a máis do 15% das horas lectivas programadas impedirá a expedición da certificación anteriormente referida e dará lugar á baixa no curso coa perda de todos os dereitos.
3. Para o coñecemento e a constancia no seu expediente, os/as participantes nos cursos deberanlles facilitar copia das certificacións recibidas aos servizos de persoal do centro directivo ao que estean adscritos.
Artigo 9º.-Modificacións.
A Vicepresidencia da Igualdade e do Benestar ou a EGAP poderán modificar o desenvolvemento e os contidos do curso anunciado co fin de adaptalo ás necesidades da Administración, así como ás distintas continxencias que poidan xurdir.
Disposición derradeira
Única.-Esta disposición entrará en vigor o día seguinte ao da súa publicación no DOG.
Santiago de Compostela, 30 de abril de 2007.
Anxo Manuel Quintana González
Vicepresidencia da Igualdade e do Benestar
Ver referencia pdf "09100D002P007.PDF"